b'\n_START_ARTICLE_\nBitka pri Legnici\n_START_SECTION_\nZgodovinski disput\n_START_PARAGRAPH_\nPodatki o sestavi obeh vojsk, taktiki in poteku bitke so pomanjkljivi in protislovni, kar velja tudi za mnoge druge bitke._NEWLINE_Sodobna revizionisti\xc4\x8dna interpretacija bitke je, da je bila popoln poraz vzhodnoevropskih sil, v katerem so utrpele te\xc5\xbeke izgube. Znano je, da mongolska vojska ni imela namena prodirati proti zahodu, ampak proti Ogrski, da bi pomagala glavnini svoje vojske zasesti Ogrsko kraljestvo in kaznovati ogrskega kralja, ker je pod svojo za\xc5\xa1\xc4\x8dito sprejel kumanske begunce._NEWLINE_Enega od mongolskih poveljnikov, Kadana, so srednjeve\xc5\xa1ki kronisti pogosto zamenjevali z \xc3\x96gedejevim vnukom Kajdujem, zato je Kajdu pogosto pomotoma omenjen kot poveljnik mongolskih sil v Legnici.\n_START_SECTION_\nOzadje\n_START_PARAGRAPH_\nMongoli so na svojem prodiranju proti zahodu pri\xc4\x8dakovali, da se bodo Kumani uklonili njihovi nadoblasti, Kumani pa so namesto tega pobegnili proti zahodu in dobili zato\xc4\x8di\xc5\xa1\xc4\x8de v Ogrskem kraljestvu. Ko je ogrski kralj B\xc3\xa9la IV. zavrnil Batu kanovo zahtevo, naj mu preda Kumane, je Subedej za\xc4\x8del na\xc4\x8drtovati mongolski napad na Evropo. Batu in Subedej naj bi z dvema armadama napadla Ogrsko, medtem pa bi tretja armada pod poveljstvom Bajdarja, Orda kana in Kadana napadla Poljsko in zaposlila severnoevropske sile, ki bi lahko pri\xc5\xa1le Ogrski na pomo\xc4\x8d._NEWLINE_Orda kanova vojska je opusto\xc5\xa1ila severno Poljsko in jugozahodno mejo Litve. Bajdar in Kadan sta medtem pusto\xc5\xa1ila po ju\xc5\xbeni Poljski. Najprej sta oplenila Sandomierz, 3. marca 1241 sta porazila poljsko vojsko pri Tursku, 18. marca sta porazila \xc5\xa1e eno poljsko vojsko pri Chmielniku, 24. marca sta osvojila in po\xc5\xbegala Krakov, nekaj dni kasneje pa sta posku\xc5\xa1ala osvojiti \xc5\xa1e \xc5\xa1lezijsko prestolnico Wroc\xc5\x82aw (Breslau). Medtem, ko sta se odlo\xc4\x8dala, ali bi Wroclaw oblegala ali ne, sta dobila obvestilo, da je dva dni hoda od Wroclawa \xc4\x8de\xc5\xa1ki kralj Ven\xc4\x8deslav I. z vojsko 50.000 mo\xc5\xbe. Mongoli so takoj od\xc5\xa1li izpred Wroclawa, da bi prestregli vojsko Henrika II. Pobo\xc5\xbenega in prepre\xc4\x8dili zdru\xc5\xbeitev obeh vojsk. Mongolska in Henrikova vojska sta se sre\xc4\x8dali na Legni\xc5\xa1kem polju.\n_START_SECTION_\nMongoli\n_START_PARAGRAPH_\nMongolska vojska je imela najve\xc4\x8d dva tumena (20.000) vojakov. Njeni najve\xc4\x8dji prednosti sta bili mobilnost in hitrost. Njena taktika je bila sestavljena iz niza navideznih napadov in la\xc5\xbenih umikov \xc5\xa1iroko razpr\xc5\xa1enih voja\xc5\xa1kih oddelkov, ki so iz glavnine vojske zvabili manj\xc5\xa1e enote, katere so kasneje napadli iz zasede in jih uni\xc4\x8dili. Tak\xc5\xa1na ustaljena taktika, ki so jo Mongoli uporabili v skoraj vseh velikih bitkah, je zahtevala stalno urjenje in vrhunsko komunikacijo na boji\xc5\xa1\xc4\x8du, za katero so uporabljali sistem zastav. Mongolski poveljnik je bil vedno na najvi\xc5\xa1ji to\xc4\x8dki boji\xc5\xa1\xc4\x8da in je z zastavami prena\xc5\xa1al svoje ukaze na svoje komandante in usmerjal njihove premike. Mongolski sistem komunikacij je bil popolno nasprotje okornega evropskega sistema, v katerem so se vitezi bojevali skoraj brez vsake komunikacije s pomo\xc5\xbenimi \xc4\x8detami._NEWLINE_Resni\xc4\x8dno \xc5\xa1tevilo vojakov je te\xc5\xbeko ugotoviti. Nekateri evropski viri trdijo, da je bilo v bitki pri Legnici udele\xc5\xbeenih ve\xc4\x8d kot 100.000 vojakov. \xc5\xa0tevilo je prav gotovo precenjeno. Sodobne ocene, ki upo\xc5\xa1tevajo mongolsko logistiko 13. stoletja, ka\xc5\xbeejo, da vojska ni \xc5\xa1tela ve\xc4\x8d kot 20.000 konjenikov lokostrelcev. Fran\xc4\x8di\xc5\xa1kan C. de Bridia Monachi v svoji Historia Tatarorum (Zgodovina Tatarov) pravi, da je mongolska vojska \xc5\xa1tela 10.000 mo\xc5\xbe, zaradi izgub v prej\xc5\xa1njih bitkah pa verjetno samo 8.000 mo\xc5\xbe._NEWLINE_Mongolski viri trdijo, da sta v pohodu na Poljsko sodelovala dva tumena vojakov, Subedejev glavni na\xc4\x8drt pa je bil uni\xc4\x8diti posamezne evropske armade in prepre\xc4\x8diti, da bi se zdru\xc5\xbeile.\n_START_SECTION_\nZavezniki\n_START_PARAGRAPH_\nPo mnenju Jamesa Chambersa je vojska Henrika II. \xc5\xa1tela najve\xc4\x8d 25.000 mo\xc5\xbe. V Henrikovi vojski, ki je bila bolj izurjena, so bili njegovi vojaki iz \xc5\xa0lezije, najemniki in zelo majhen oddelek francoskih vitezov templjarjev in hospitalcev. Med manj izurjene \xc4\x8dete je spadala vojska Mieszka II. Debelega iz Opol, Moravci sina moravskega mejnega grofa D\xc4\x9bpolta III. Boleslava, naborniki iz Velike Poljske in bavarski rudarji prostovoljci iz Goldberga (Z\xc5\x82otory)._NEWLINE_Zgodovinar Marek Cetwi\xc5\x84ski ocenjuje, da je kr\xc5\xa1\xc4\x8danska vojska \xc5\xa1tela 2.000 mo\xc5\xbe, medtem ko Gerard Labuda cenjuje, da jih je bilo 7.000-8.000._NEWLINE_Od nekdaj se verjame, da se je zavezni\xc5\xa1ki vojski pridru\xc5\xbeilo tudi neznano \xc5\xa1tevilo tevtonskih vitezov. Nedavna Labudova analiza Analov Jana D\xc5\x82ugosza iz 15. stoletja domneva, da so nem\xc5\xa1ke kri\xc5\xbearje pripisali k tekstu potem, ko je D\xc5\x82ugosz \xc5\xbee dokon\xc4\x8dal svoje delo._NEWLINE_Legenda, da je bil v bitki ubit pruski landmeister tevtonskih vitezov Poppo von Osterna, je zmotna, ker je umrl v Legnici kasneje med obiskom samostana svoje \xc5\xbeene.\n_START_SECTION_\nBitka\n_START_PARAGRAPH_\nHenrik je svojo vojsko razdelil v \xc5\xa1tiri oddelke: bavarskim rudarjem je poveljeval Boleslav Moravski, nabornikom iz Velike Poljske in nekaj Krakov\xc4\x8danom brat ubitega krakovskega palatina Sulis\xc5\x82aw, vojski iz Opol in morda nekaj tevtonskim vitezom Mieszko, Henrik osebno pa \xc5\xa0lezijcem, Moravcem, templarjem in hospitalcem._NEWLINE_V Chambersovem opisu bitke sta spopad za\xc4\x8deli \xc5\xa1lezijska konjenica in mongolska predstra\xc5\xbea (mangudaj). Ko so bili \xc5\xa0lezijsci odbiti, je napadla Sulis\xc5\x82awova poljska konjenica in konjenica iz Opol. Mongolska predstra\xc5\xbea se je umaknila, konjenica pa jo je zasledovala in se lo\xc4\x8dila od glavnine poljske pehote. Mongolska lahko konjenica je zatem obkolila Poljake. Mongoli so med bitko uporabili dimno zaveso, ki je prikrila njihove premike in zmedla nasprotnika. Medtem, ko je mongolska lahka konjenica napadala z bokov in te\xc5\xbeka konjenica \xc4\x8delno, so zaveznike stalno obstreljevali mongolski lokostrelci._NEWLINE_Erik Hildinger trdi, da so napad za\xc4\x8deli Boleslavovi naborniki in ne \xc5\xa0lezijci. K temu dodaja, da je potem, ko je poljska konjenica za\xc4\x8dela zasledovati Mongole, ki so fingirali umik, nek jezdec po poljsko vpil "Teci! Teci!", kar je tako zmedlo Mieszka, da je svojim Opolcem ukazal umik. Zaradi tega umika je Henrik poslal v bitko svoje rezerve in konjenico._NEWLINE_Mongoli so s svojim fingiranim umikom dosegli velik uspeh. Ko so se evropski vitezi lo\xc4\x8dili od glavnine svoje vojske, so jih napadalci drugega za drugim uni\xc4\x8dili._NEWLINE_Bitka je opisana tudi v Analih Jana D\xc5\x82ugosza, \xc4\x8deprav so bili napisani \xc5\xa1ele v 15. stoletju in ne v \xc4\x8dasu dogajanj. V analih pi\xc5\xa1e, da je bila Henrikova vojska skoraj v celoti uni\xc4\x8dena. Henrik in Boleslav sta bila ubita, \xc5\xa1tevilo padlih pa je ocenjeno na 2.000-40.000. To pomeni, da je bila uni\xc4\x8dena cela vojska. Veliki mojster templjarjev Ponce d\'Aubon je poro\xc4\x8dal francoskemu kralju Ludviku IX., da je njegov red izgubil devet bratov, tri viteze in dva narednika. Mongolske izgube niso poznane. \xc4\x8ce bi se v celoti dr\xc5\xbeali svoje taktike navideznih umikov, bi lahko bile zelo majhne, o\xc4\x8ditno pa so bile precej\xc5\xa1nje, tako da niso tvegali kasnej\xc5\xa1ega napada na \xc4\x8de\xc5\xa1ko armado Ven\xc4\x8deslava I._NEWLINE_Mongoli so zaradi la\xc5\xbejega \xc5\xa1tetja padlih nasprotnikov vsem Evropejcem odrezali desno uho. Pravijo, da so z u\xc5\xa1esi napolnili devet vre\xc4\x8d. Tak\xc5\xa1ne govorice nimajo nobene zgodovinske vrednosti, tako kot je nimajo podatki o \xc5\xa1tevilu Mongolov. Henrika in tri njegove osebne stra\xc5\xbearje so na begu ujeli in obglavili, njegovo glavo pa nataknili na kopje in jo po bitki razkazovali po Legnici.\n_START_SECTION_\nZaklju\xc4\x8dek\n_START_PARAGRAPH_\nVen\xc4\x8deslav I. \xc4\x8ce\xc5\xa1ki se je po bitki umaknil in \xc4\x8dakal na okrepitve iz Turingije in Sa\xc5\xa1ke. Pri K\xc5\x82odzku ga je dohitela mongolska predhodnica, katero je \xc4\x8de\xc5\xa1ka konjenica zlahka odbila. Ker je bila Bajdarjeva in Kadanova glavna naloga prepre\xc4\x8diti zdru\xc5\xbeitev nasprotnikovih sil, ki sta jo izpolnila, sta zapustila Poljsko in \xc4\x8ce\xc5\xa1ko in krenila na jug in se pridru\xc5\xbeila Batujevi in Subedejevi armadi. Njuna armada je v bitki pri Mohiju 11. aprila 1241 te\xc5\xbeko porazila ogrsko armado in ji zadala te\xc5\xbeke izgube._NEWLINE_Ko je Batu kan izvedel za smrt velikega kana \xc3\x96gedeja, se je mongolska armada umaknila proti vzhodu. Armada je kljub zmagam imela zelo velike izgube, zato nadaljnje prodiranje proti zahodu ni imelo pravega smisla, po drugi strani pa je bil Batu kandidat za velikega kana in je hotel ohraniti vojsko za utrditev svojega polo\xc5\xbeaja v Mongolskem cesarstvu._NEWLINE_Batu kanovi odnosi z bratranci so bili po \xc3\x96gedejevi smrti tako slabi, da vse do Mongkejeve izvolitve za velikega kana leta 1251 ni mogel ponovno napasti Evrope. Leta 1255 je umrl in njegovi na\xc4\x8drti so ostali neuresni\xc4\x8deni. Ko je oblast v Zlati hordi prevzel Berke (1257), je bila dr\xc5\xbeava preve\xc4\x8d zaposlena s spori znotraj Mongolskega cesarstva, da bi razmi\xc5\xa1ljala o pohodu na zahod._NEWLINE_Mongoli niso nikoli ve\xc4\x8d resno razmi\xc5\xa1ljali o osvajanju zahoda. V Evropo so se odpravljali samo na roparske pohode, ker je bila glavnina vojske zaposlena z obra\xc4\x8duni z drugimi mongolskimi kanati. Mongoli pod Burundajevim poveljstvom so leta 1259 uspe\xc5\xa1no vdrli v Poljsko. Sledil je uspe\xc5\xa1en vdor leta 1286 in neuspe\xc5\xa1en vdor leta 1287. Mongole sta obakrat vodila Tulabuga in Nogaj kan. Noben kasnej\xc5\xa1i vdor na Ogrsko in Poljsko ni bil tako obse\xc5\xbeen in uspe\xc5\xa1en kot tisti leta 1241. Ruska ozemlja na vzhodu so ostala pod oblastjo Zlate horde \xc5\xa1e naslednjih dvesto let._NEWLINE_Batu kanov in Subedejev zimski pohod v Srednjo Evropo leta 1241 je bil vsekakor uspe\xc5\xa1en. \xc4\x8ce bi v tistem \xc4\x8dasu ne umrl \xc3\x96gedej, bi lahko pomenil dobro izhodi\xc5\xa1\xc4\x8de za prodor do\xc2\xa0\xc2\xbbVelikega morja\xc2\xab.'